KIRJALLINEN KYSYMYS E-0452/01 esittäjä(t): Struan Stevenson (PPE-DE) komissiolle. EU:n ja kolmansien maiden kalastussopimukset.



Virallinen lehti nro 261 E , 18/09/2001 s. 0119 - 0120



KIRJALLINEN KYSYMYS E-0452/01 esittäjä(t): Struan Stevenson (PPE-DE) komissiolle (19. helmikuuta 2001) Aihe: EU:n ja kolmansien maiden kalastussopimukset 1. Kuinka monta EU:n ja kolmansien maiden välistä kalastussopimusta, joiden nojalla yhteisö maksaa taloudellisen korvauksen kalastusmahdollisuuksista, on tällä hetkellä voimassa? 2. Kuinka suuret ovat näiden sopimusten kokonaiskustannukset? 3. Mitkä jäsenvaltiot hyötyvät näistä sopimuksista kalastusmahdollisuuksina? 4. Mitkä ovat tärkeimmät kuhunkin sopimukseen sovellettavat kalakantojen säilyttämistoimenpiteet? 5. Miten EU valvoo näiden säilyttämistoimenpiteiden tehokkuutta? 6. Onko komissiolla luetteloa EU:n ja kolmansien maiden kalastajien välillä yksityisesti neuvotelluista ja rahoitetusta kalastussopimuksista? Jos on, voiko komissio antaa myös näiden yksityisten sopimusten osalta vastaukset kohtiin 15? Franz Fischlerin komission puolesta antama vastaus (3. huhtikuuta 2001) Komissio oli tehnyt 23 kalastussopimusta tammikuuhun 2001 mennessä. Taloudellisia korvauksia koskevia määräyksiä on 19 sopimuksessa. Osasta sopimuksia kuitenkin vielä neuvotellaan. Kalastussopimuksia varten sidottiin 121,6 miljoonaa euroa vuonna 2000, koska yhteisön ja Marokon välistä sopimusta ei ollut saatu tehtyä ja koska Angolan kanssa tehtyä sopimusta varten varattuja määrärahoja (13,975 miljoonaa euroa) ei ollut voitu sitoa vuonna 2000. Varainhoitovuotta 2001 varten sidottiin 290 499 978 euron suuruinen maksumääräraha. Kaikilla jäsenvaltioilla on kalastusoikeudet sekä kalastussopimusten sopimuspuolina että alueellisten kalastusjärjestöjen jäseninä Itävaltaa ja Luxemburgia lukuun ottamatta. Noin 2 800 yhteisön alusta kalastaa kolmansien maiden ja/tai kansallisten maiden vesillä joko yksinomaan tai osittain. Yhteisön kansainvälisten sitoumusten mukaisesti kunkin kalastussopimuksen pöytäkirjassa määrätään edellytyksistä, jotka yhteisön alusten on täytettävä, jotta ne voisivat harjoittaa kalastusta. Nämä edellytykset koskevat aluevesijakoa, kalastustoimien valvonnan edellyttämiä teknisiä toimenpiteitä ja velvoitteita (esimerkiksi saalisilmoitukset, lastin purkausvelvoitteet, tarkastajan alukselle pääsy ja kalastusalusten paikallistamisjärjestelmä). Komissiolla ei ole valtuuksia valvoa säilyttämistoimenpiteiden toteuttamista kolmansien maiden vesillä. Sen on kuitenkin valvottava, että yhteisön alukset toimivat tehtyjen sopimusten määräysten mukaisesti. Komissiolla ei ole täydellistä luetteloa ja yksityiskohtaisia tietoja eurooppalaisten varustamojen ja kolmansien maiden varustamojen kalastusalaa koskevista yksityisistä järjestelyistä. Jos näiden järjestelyjen yhteydessä on kuitenkin perustettu yhteisyrityksiä, joille on myönnetty yhteisön tukea, niitä koskevat tiedot on toimitettava komissiolle asiaa koskevan oikeusperustan asettamien velvoitteiden mukaisesti. Henkilötietojen luottamuksellisuuden säilyttämiseksi komissiolla ei ole kuitenkaan oikeutta julkaista näitä tietoja. Komissio ilmoittaa parlamentin jäsenelle teettäneensä kartoitustutkimuksen yhteisyrityksistä kalastusalan rakennetoimien yhteydessä; jäljennös tutkimuksen tiivistelmästä toimitetaan sekä parlamentin jäsenelle että sihteeristölle.